የኤርትራ መንግሥት ከፍተኛ ልዑክ በሚቀጥለው ሳምንት አዲስ አበባ እንደሚገባ የውጭ ጉዳይ ሚኒስቴር አስታወቀ
የኤርትራው ፕሬዚዳንት ኢሳያስ አፈወርቂ በየዓመቱ በሚከበረው የሰማዕታት መታሰቢያ ቀን ላይ በቀጥታ ቴሌቪዥን ሥርጭት ባደረጉት ንግግር፥ በድንበር ጉዳይ ላይ የሚነጋገር የሃገራቸውን ልዑክ ወደ አዲስ አበባ ለመላክ ማሰባቸውን መናገራቸው ይታወሳል፡፡ በተመሳሳይ ሁለቱም ህዝቦች በጋራ ባደረጉት ትግል ነፃነታቸውን በማረጋገጥ ለሀገራቱ ብሎም ለአፍሪካ ቀንድ ወሳኝ የሆነ አድገት ለማምጣት በተነሱበት ወቅት ያጋጠመው ጦርነት ባለፉት ዓመታት ያስከተለው አደጋ ከባድ መሆኑን ፕሬዚዳንቱ መግለፃቸው አይዘነጋም።ኢትዮጵያ በአሁኑ ሰዓት በሽግግር ላይ ትገኛለች ያሉት ፕሬዚዳንቱ፥ አሁን ላይ የቀረው በሁለቱ ሀገራት መካከል የህዝብ ለህዝብ ግንኙነት ወደ ነበረበት ለመመለስ ቅድሚያ ተሰጥቶት እንደሚሰራ አስታውቀው ነበር፡፡የኢህአዴግ ስራ አስፈፃሚ ኮሚቴ ባለፈው ግንቦት ወር መጨረሻ ባካሄደው ስብሰባ የኢትዮ- ኤርትራ ወቅታዊ ሁኔታን በመገምገም፥ ኢትዮጵያ የአልጀርሱን ስምምነትና የድንበር ኮሚሽኑን ውሳኔ ያለ ምንም ቅድመ ሁኔታ ተቀብላ ለመተግበር መስማማቷን መግለጹ ይታወሳል።ይህን ተከትሎም በኢትዮጵያና ኤርትራ መካከል ተፈጥሮ የቆየው አለመግባባት እንዲያበቃና በሁለቱ ወንድማማች ህዝቦች መካከል ዘላቂ ሰላም እንዲፈጠር ጥሪ ማቅረቡም የሚታወስ ነው።( ምንጭ:የውጭ ጉዳይ ቃል አቀባይ ጽህፈት ቤት)